En ny ældrelov uden bøvl og bureaukrati. Sådan lød statsministerens vision for en bedre ældrepleje i den årlige nytårstale. - Jeg kunne ikke få armene ned igen. Det var en dejlig nytårsgave at få, lyder det fra John Kirstein, der er Ældre Sagens formand i Hjørring Kommune. Men han har også en række "små betænkeligheder", når det kommer til økonomien. - De ældre har jo været udsat for utrolig mange besparelser gennem mange år og været tilsidesat, siger John Kirstein og peger på, at det de seneste år er gået ud over både folk på plejehjem og i egen bolig. - Rigtig fornuftigt Også den nytiltrådte borgmester i Hjørring Kommune ser frem til mere frihed på området til gavn for de ældre. - Jeg synes, dét statsministeren sagde, var rigtig fornuftigt. Nemlig at skema, bureaukrati og kontrol sluger for mange ressourcer, siger Søren Smalbro (V). Borgmester Søren Smalbro (V) mener dog, at tungen skal holdes lige i munden i bestræbelserne på færre regler. - Vi skal også passe på ikke blot at erstatte én type bureaukrati med en anden. Det bliver jo balancen i det. Han er ikke bekymret for, at færre regler vil betyde flere fejl. - Det er jo ikke i bureaukratiet fejlene sker, men når der er for lidt tid til den borgernære pleje, lyder det fra borgmesteren. Personalemangel i Hjørring For Ældresagens formand i Hjørring er ét af de vigtigste punkter for en bedre ældrepleje, at personalet er uddannet. - Jeg er ikke tilfreds med, at vi bare kan hente vikarer og ufaglært arbejdskraft ind. Man skal gøre det med hjertet og ikke bare for at tjene penge. John Kirstein håber, at mindre beurokrati vil ændre på personalemanglen, som Hjørring Kommune har oplevet. - Folk har jo flygtet fra hjemmeplejen, fordi der ikke har været de rigtige arbejdsvilkår, og det håber jeg man vil kigge på med en ny ældrelov. Ældresagen ser frem til at give en hånd med i den nye kommunalbestyrelse. - Jeg håber på, vi kan få lov at være med i arbejdet, siger John Kirstein. Se hele tv-indslaget herunder:

Referat:
I Hjørring er Ældresagen og den nytiltrådte borgmester begejstrede for udsigten til en ny ældrelov.